Jégkorongblog » Kedden egy jó emlékű ellenfél vár lányainkra
Kedden egy jó emlékű ellenfél vár lányainkra
Hblog 2017. ápr. 18. kedd, 10:00 2017. ápr. 18. kedd, 10:01
Dánia ellen eddig négyszer játszottunk, de csak egyetlen vereséget szenvedtünk.
Kedden Dánia ellen folytatja divízió 1/A-s világbajnoki szereplését a női jégkorong-válogatott. Marton Tibor csapatának továbbra is az első győzelem megszerzése a cél, a Japán elleni szoros, 1-0-s és a házigazda Ausztria elleni 4-2-es vereség után kedden a dánokkal csapnak össze lányaink. Keddi ellenfelünk jelenleg 3 ponttal áll, Franciaországot 1-0-ra legyőzte, ellenben Japántól 3-0-ra kikapott.
Dániáról jó emlékeink lehetnek. A két csapat először a barcelonai olimpiai selejtezőtornán találkozott, akkor nagy csatában 4-3-ra nyertek a skandinávok. Azóta háromszor jártak Budapesten, mindannyiszor mi nyertünk. A 2015 februárjában megrendezett Négy Nemzet Tornán 3-2-re győztünk, sikerünkkel megnyertük az eseményt. Egy évvel később újra ellenük ünnepeltünk tornagyőzelmet, ekkor háromgólos hátrányból felállva, büntetőkkel vertük őket 6-5-re. Az idei szezonban, 2016 novemberében egy utolsó percben lőtt góllal, Pintér Lili mesterhármasával nyertünk 4-3-ra.
“Nagyon jó jöttünk ki és álltunk bele az osztrákok elleni meccsbe – kezdte Marton Tibor. – Szinte minden cserénkben volt gólszerzési lehetőség, jó volt látni, ahogyan megleptük a házigazdát. Valós sanszunk volt rá, hogy többgólos előnyt építsünk ki. Ez volt a mérkőzés első kulcsidőszaka, amikor nagyobb előnyre tehetünk volna szert, de sajnos ez nem történt meg, sőt az osztrákok egy könnyű góllal egyenlítettek. A második harmadban 2-2-nél volt a mérkőzés második kulcspontja, megint mi nyomtunk és irányítottunk, ekkor is lehetőségünk volt arra, hogy a magunk javára fordítsuk a mérkőzést, de egy ígéretes helyzet után mi kerültünk egy kiállításcunamiba. Amiből viszonylag jól jöttünk ki, de a sok hátránynak köszönhetően a védekezéssel kellett foglalkoznunk ahelyett, hogy támadhattunk volna és a sok hátrány borzasztó sok energiát emésztett fel, ami befolyásolta a mérkőzés utolsó harmadát is.
Korong nélküli játékban talán mi vagyunk a legjobbak ezen a világbajnokságon. De ahhoz, hogy mérkőzést tudjunk nyerni, a korongos játékunknak fel kell javulnia. Tele vagyunk technikás játékosokkal, több támadást kell lövéssel és góllal befejeznünk. Mérkőzés közben nagyon hullámzó a lányok hangulata, ennek köszönhető, hogy elvisz minket a hév és kiállításokat szedünk össze, 11 kiállítással nem lehet jégkorong-mérkőzést nyerni.
Nem mondom, hogy rosszul játszottunk. Egyszerűen a mérkőzés fordulópontjain rossz döntéseket hoztunk. Erről sokat beszéltünk, hogy ezen a szinten nagyobb lesz a nyomás, kevesebb az idő és az energia. Nekünk így kell helytállnunk és a megfelelő megoldásokat megtalálnunk. Nagyon fontos dolog, hogy nehéz helyzetekben is a tudás maximumát tudjuk nyújtani, a legjobb döntéseket kell hoznunk. Jégkorong-mérkőzéseken ha magabiztosan győzünk, könnyű jól játszani. Akkor kell a jó teljesítményt nyújtani és a jó döntéseket hozni, amikor nehéz egy mérkőzés, ha az ellenfél a nyakunkon van, ha döntetlenre áll a parti. Szeretném hangsúlyozni, nem vagyunk boldogok a vereség miatt, de egy nálunk erősebb csapat ellen végig partiban voltunk. Senkinek sincs oka arra, hogy lógassa az órát. Hétfőn szünnap volt, a séta és a feltöltődés mellett edzettünk és videóztunk.”
Kedden tehát a dánokkal játszunk. A mérkőzés 16:30-kor kezdődik, 3 euró megfizetése után itt nézhető élő online közvetítés a meccsről.
Fotó: Fodor János
2017. április 18., kedd, 13:00: Japán–Norvégia
2017. április 18., kedd, 16:30: Magyarország–Dánia
2017. április 18., kedd, 20:00: Franciaország–Ausztria
2017. április 20., csütörtök, 13:00: Franciaország–Magyarország
2017. április 20., csütörtök, 16:30: Dánia–Norvégia
2017. április 20., csütörtök, 20:00: Ausztria–Japán